**ΕΝΟΤΗΤΑ 2Η: Η ΠΡΑΚΤΙΚΗ ΚΑΙ Η ΠΟΛΙΤΙΚΗ ΔΙΑΣΤΑΣΗ ΤΗΣ ΦΙΛΟΣΟΦΙΑΣ**

Ο Αριστοτέλης στον Προτρεπτικόν τονίζει τη μεγάλη αξία που έχει η μελέτη των μαθηματικών και της φύσης, κυρίως όμως προβάλλει την αξία της φιλοσοφίας για μια ευτυχισμένη ζωή. Στην δεύτερη ενότητα υποστηρίζει την άποψή του, ότι πρέπει να ασχολούμαστε με τη φιλοσοφία, και την τεκμηριώνει με δύο επιχειρήματα - ένα σε κάθε παράγραφο.

*Η δομή του 1ου συλλογισμού*

1η προκείμενη: το σώμα μας και όλα όσα σχετίζονται με αυτό (τα μέλη του) είναι όργανα.

2η προκείμενη: όλα τα όργανα μπορεί να τα χρησιμοποιήσει ο άνθρωπος με τρόπο ορθό και ωφέλιμο, αλλά μπορεί να τα χρησιμοποιήσει και με τρόπο που θα είναι επιζήμιος για τον ίδιο και για τους άλλους. Χρήσιμο

3η προκείμενη (υπονοείται): η φιλοσοφία είναι η μόνη γνώση (επιστήμη), που μπορεί να διδάξει στον άνθρωπο τον καλό και ωφέλιμο τρόπο χρήσης των διαφόρων οργάνων.

Συμπέρασμα: ***άρα πρέπει να φιλοσοφούμε*** .

Ο άνθρωπος οφείλει: α) να επιθυμεί τη γνώση που θα τον βοηθήσει να χειριστεί ορθά το σώμα του και τα μέλη του β) να αποκτήσει τη γνώση γ) να τη χρησιμοποιεί με τον κατάλληλο τρόπο →κλιμάκωση

Απαραίτητη προϋπόθεση για την ευδαιμονία: είναι η επιστήμη (η ολοκληρωμένη γνώση).Επομένως η **επιστήμη** υπηρετεί τον τελικό σκοπό του ανθρώπου που είναι η **ευδαιμονία**.

ΤΑ ΟΦΕΛΗ ΠΟΥ ΑΠΟΚΟΜΙΖΕΙ Ο ΑΝΘΡΩΠΟΣ ΜΕΣΩ ΤΗΣ ΦΙΛΟΣΟΦΙΑΣ

α) Θα ενεργεί ως πολίτης με σωστό τρόπο στη δημόσια ζωή και

β) θα ενεργεί κατά τρόπο ωφέλιμο στην ιδιωτική του ζωή.

*Η δομή του2ου συλλογισμού*

1η προκείμενη: (έχει τη μορφή υποθετικής πρότασης): να χρησιμοποιεί όλες τις άλλες γνώσεις (επιστήμες) και να τις κατευθύνει σύμφωνα με τη φύση τους μπορεί μόνον εκείνη η ακριβής γνώση που:

1. διαθέτει την ικανότητα της ορθής χρήσης
2. χρησιμοποιεί τη λογική
3. και έχει την ικανότητα της συνολικής θεώρησης του αγαθού

2η προκείμενη: η φιλοσοφία είναι εκείνη η ακριβής γνώση (επιστήμη) που διαθέτει τα χαρακτηριστικά αυτά.

**Συμπέρασμα**: πρέπει με κάθε τρόπο να φιλοσοφούμε.

το συμπέρασμα και αυτού του συλλογισμού έχει δεοντολογικό χαρακτήρα καθώς διατυπώνεται και αυτό με το ίδιο ρηματικό επίθετο σε *-τέος→* **φιλοσοφητέον**

*ΑΠΑΡΑΙΤΗΤΗ ΔΙΕΥΚΡΙΝΙΣΗ*

Επιστήμη: κανονικά σημαίνει το σύνολο τεκμηριωμένων γνώσεων σε συγκεκριμένο και διακριτό τομέα του επιστητού. στην παράγραφο αυτή οι επιστήμες αποτελούν πεδία γνώσης και όχι επιστήμη με την ανωτέρω έννοια.

ΔΙΑΚΡΙΣΗ ΠΕΔΙΩΝ ΓΝΩΣΗΣ

Ανακαλέστε την τριμερή διάκριση των γνώσεων της προηγούμενης ενότητας.

Οι επιστήμες διακρίνονται σε 2 είδη και παρουσιάζονται σε αντιθετικά ζεύγη:

1. **υπηρετουσαι επιστημαι**: ωφέλιμες για τη ζωή μας (χρήσιμες για πρακτικούς σκοπούς π. χ. οι τέχνες→ ποιητική επιστήμη). Αυτές ονομάζονται **βοηθητικές επιστήμες**.
2. **Επιτάττουσαι επιστημαι**: δείχνουν τον τρόπο χρήσης των ωφέλιμων αυτών γνώσεων (π χ πολιτική επιστήμη→ πρακτική επιστήμη). Αυτές ονομάζονται **καθοδηγητικές επιστήμες**.

Σαφώς **οι καθοδηγητικές** θεωρούνται ανώτερες από **τις βοηθητικές. Οι καθοδηγητικές επιστήμες** συλλαμβάνουν ολοκληρωμένα **το κατ’ εξοχήν αγαθό (το κυρίως ον αγαθό).** Επομένως οδηγούν **στην ευδαιμονία,** τον απώτατο στόχο του ανθρώπου.

Σύμφωνα με τον Αριστοτέλη, **ο τελικός σκοπός του κάθε ανθρώπου είναι** **η ευδαιμονία**. Ως εκ τούτου, όλες οι επιστήμες- πεδία γνώσεων ιεραρχούνται με γνώμονα το στόχο /αγαθό στον οποίο προσβλέπουν .

Η φιλοσοφία είναι η κεντρική καθοδήγηση και η απαραίτητη προϋπόθεση, για να τεθούν όλες οι επιμέρους γνώσεις στην προσπάθεια επίτευξης της ευδαιμονίας. Ουσιαστικά ο άνθρωπος μέσα **από την συνολική θέαση του κυρίως όντος** οδηγείται στην **ευδαιμονία. Επομένως η φιλοσοφία, που τον οδηγεί σε αυτή τη θέαση, αποτελεί απαραίτητη προϋπόθεση για την ευδαιμονία του.**

Γιατί η φιλοσοφία μπορεί να λειτουργήσει ως κεντρική καθοδήγηση των επιμέρους πεδίων γνώσεων;

* Ορθοκρισία
* λογική - ορθός λόγος
* συνολική θεώρηση του αγαθού→ επομένως ευδαιμονία

Σύμφωνα με τον Αριστοτέλη το ανώτατο τμήμα της ψυχής του ανθρώπου είναι το **λόγον έχον μέρος** (αντιπροσωπεύει τη λογική και τον ορθό λόγο). Η λογική έχει ηγεμονικό ρόλο στην ψυχή και τη ζωή του ανθρώπου, καθώς κατευθύνει τις πράξεις του. Εφόσον στον πυρήνα της ανθρώπινης φύσης βρίσκεται ο ορθός λόγος η φιλοσοφία έχει ηγεμονικό ρόλο και έναντι των τεχνών και των επιμέρους επιστημών. Μέσω της φιλοσοφίας ο άνθρωπος μπορεί να υποτάξει όλες τις επιμέρους γνώσεις σε μια κεντρική καθοδήγηση, προκειμένου να συγκλίνουν όλες στην επίτευξη αυτού του αγαθού (**το κυρίως ον αγαθόν**), που είναι η **ευδαιμονία**.

Η φιλοσοφία ενισχύει την **ορθοκρισία** και τη **λογική** του ανθρώπου, οδηγώντας τον στη συνολική θέαση **του κυρίως όντος αγαθού**.